**Zalaszentgrót Város Önkormányzata Képviselő-testületének**

**14/2018. (XI. 30.) önkormányzati rendelete**

**a közösségi együttélés alapvető szabályairól, valamint ezek elmulasztása, megszegése jogkövetkezményeiről**

Zalaszentgrót Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, a Magyarország Alaptörvénye 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a közösségi együttélés alapvető szabályairól, valamint ezek elmulasztása, megszegése jogkövetkezményeiről a következőket rendeli el:

**I. rész**

**Általános rendelkezések**

**1. §**

1. E rendelet hatálya kiterjed a közösségi együttélés alapvető szabályait sértő magatartásokra, valamint a magatartások elkövetőivel szembeni pénzbírság kiszabásának szabályaira. Zalaszentgrót Város közigazgatási területén a közösségi együttélés alapvető szabályai azok a szabályok, amelyeket a Képviselő-testület jelen rendeletben annak minősít.
2. A közösségi együttélés alapvető szabályainak elmulasztása, megszegése miatt cselekvőképes természetes személy, valamint jogi személy és jogi személyiséggel nem rendelkező szervezet vonható felelősségre.

**2. §**

1. A közösségi együttélés alapvető szabályainak elmulasztása, megszegése miatt - bejelentés, vagy a hatóság részéről eljáró személy észlelése alapján - hivatalbóli eljárás indítható.
2. A közösségi együttélés alapvető szabályainak elmulasztása, megszegése miatti eljárás lefolytatására a Képviselő-testület által jelen rendeletben átruházott hatáskörben a jegyző jogosult. A jegyző döntése ellen benyújtott fellebbezés elbírálása a Képviselő-testület hatáskörébe tartozik.

**3. §**

1. A közösségi együttélés alapvető szabályainak elmulasztása, megszegése miatti eljárásban az elkövetőre százötvenezer forintig terjedő közigazgatási bírság szabható ki.
2. A közigazgatási bírság mértékének megállapításánál figyelembe kell venni az elkövető személyi és jövedelmi viszonyait, amennyiben azokat az elkövető az eljáró ügyintéző erre vonatkozó felhívására igazolja.
3. A közigazgatási bírság kiszabása a cselekmény összes körülményének mérlegelése alapján kivételesen mellőzhető. A jogsértés határozatban való megállapítása és az elkövető felhívása a jogsértéstől való tartózkodásra azonban ez esetben is kötelező.
4. A kiszabott közigazgatási bírságot a határozat véglegessé válásától számított 30 napon belül készpénz átutalási megbízáson vagy banki utalással Zalaszentgrót Város Önkormányzatának 11749053-15432443 számú pénzforgalmi számlájára kell megfizetni. Különös méltánylást érdemlő esetben a jegyző halasztási vagy részletfizetési lehetőség formájában fizetési kedvezményt biztosíthat.
5. Az eljárás lefolytatása során a jelen rendeletben nem szabályozott kérdésekben a közigazgatási hatósági eljárás általános szabályait megállapító törvény vonatkozó rendelkezései az irányadók.

**II. rész**

**A közösségi együttélés alapvető szabályai**

**A lakókörnyezet és a közterületek rendezettségének fenntartása**

**4. §**

Az ingatlantulajdonos gondoskodni köteles az ingatlana tisztán tartásáról, rendszeres takarításáról, gaz-, rovar- és rágcsálómentesítéséről legalább olyan mértékben, hogy az ingatlan állapota az utcaképet ne rontsa, illetve társasház esetén a lakóközösség életkörülményeire ne gyakoroljon káros hatást.

**5. §**

1. A közterület-használó a közterület rendeltetéstől eltérő célra történő használata során köteles biztosítani a használattal érintett terület közvetlen környezetének tisztán tartását, a használt közterületen élő növény- és állatvilág, valamint az ott elhelyezett építmények, berendezések, burkolatok és felszerelések állagának megóvását, és köteles gondoskodni a keletkezett hulladék jogszerű eltávolításáról.
2. Az utcabútorokat és egyéb közterületi berendezéseket rendeltetésszerűen kell használni, felállítási helyükről azok nem mozdíthatók el.
3. Nem szilárd burkolattal ellátott közterületen tilos járművel közlekedni és parkolni, közterületen gépjárművet javítani, tisztítani vagy bontani.

**A köztemetők rendje**

**6. §**

1. Tilos a köztemetőkbe - a temetőkről és a temetkezésről szóló önkormányzati rendeletben foglalt esetek kivételével - engedély nélkül behajtani.
2. A sírhely felett rendelkezésre jogosult köteles a sírhely gondozását, gyomtalanítását rendszeresen elvégezni, rendben tartásáról folyamatosan gondoskodni.

**Zajvédelem**

**7. §**

Az azonnali hibaelhárítási munkák kivételével jelentős zajt keltő munkák, így különösen fűnyírás, fűkaszálás, fűrészelés, fémcsiszolás, építőipari tevékenységek este 20 óra és reggel 07 óra között, valamint vasár- és ünnepnapokon nem végezhetők.

**Közterületen történő szeszes ital fogyasztás**

**8. §**

1. A (2) bekezdésben meghatározott esetek kivételével tilos közterületen szeszes italt fogyasztani.
2. A közterületen történő szeszesital fogyasztás tilalma nem terjed ki

a) nyitvatartási időben a hatályos közterület-használati szerződéssel rendelkező vendéglátóipari egység előkertjére, kitelepülési területére,

b) a rendezvény engedélyezett ideje alatt a hatályos közterület-használati szerződéssel, valamint szeszes ital kimérésre is jogosító engedéllyel rendelkező alkalmi rendezvény területére,

c) a december 31. napján 18 órától a következő év január 1. napján 06 óráig terjedő időszakra.

**A városi címer, zászló és pecsét használata**

**9. §**

A város címerét, zászlaját és pecsétjét kizárólag Zalaszentgrót Város Önkormányzat Képviselő-testületének a város címeréről, zászlajáról és pecsétjéről szóló 1/1992. (I.31.) önkormányzati rendeletben foglaltaknak megfelelően szabad használni, alkalmazni vagy előállítani.

**10. §**

1. E rendelet a kihirdetését követő napon lép hatályba.
2. Jelen rendelet hatálybalépésével egyidejűleg hatályát veszti Zalaszentgrót Város Önkormányzata Képviselő-testületének a közösségi együttélés alapvető szabályairól, valamint ezek elmulasztása, megszegése jogkövetkezményeiről 26/2013. (XI. 01.) önkormányzati rendelete

**Baracskai József**  **Dr. Simon Beáta**

polgármester jegyző

A rendelet 2018. november 30. napján kihirdetésre került.

**Dr. Simon Beáta**

jegyző